October | 2020 | penpunt
Dis MY boek, sê Kerneels
Kerneels is 'n kameelperd wat mal is oor lees. Hy tel 'n boek in die veld op, en dit ontlok wye reaksie by sy dierevriende. Al die raad oor hoé hy behoort te lees, veroorsaak dat hy uiteindelik sommer vererg wegstap. Gelukkig eindig alles wel en deel die klomp maats in die genot van lees.
Fabi Santiago se prettige kinderboek vir driejariges en ouer, is in Afrikaans vertaal deur Jaco Jacobs. Die lekker groot lettertipe maak dit ideaal vir beginnerlesers om self aan te pak. Die kleurvolle illustrasies behoort ook groot belangstelling uit te lok.
Hierdie 2018 publikasie is steeds by Lapa beskikbaar
Leane verloor haar geheue kort voor haar troue met Rudolf. Hy is 'n boer in kakieklere, nou vir haar 'n volslae vreemdeling. 'n Vars invalshoek vir 'n romanse, want die troue kom eerste en die liefde gaan hopelik later weer te voorskyn kom. Terwyl sy wroeg om aan te pas, toon Rudolf die wêreld se geduld.
Die situasie met Rudolf se vriendin en haar gebrekkige huwelik, verleen welkome diepte aan die storielyn, verder as die sentrale kwessie van verlore identiteit by Leane. Dit laat die lig ook val op vernietigende emosies soos agterdog en jaloesie, en die skade wat drankmisbruik aanrig.
Ek sou die skryftrant minder formeel verkies en waak teen onnodige herhalings, maar die mooi ontknoping vergoed tot 'n mate daarvoor.
Papierboek beskikbaar by onderstaande skakel:
Nostalgies met Rosita
Rosita Oberholster is 'n ATKV-bekroonde skrywer van romanses, en 'n uitstekende keuse vir een van die Romanza Nostalgiebundels. Ses bundels met guitige voorblaaie word uitgegee deur Lapa, ter viering van vyftien jaar van Romanzas.
Rosita se heldinne het telkens iets wat hulle onderskei van die deursnit dame, en die helde … nou ja, pure held!
Sy fosforvrou is die skrywer se heel eerste Romanza wat in 2014 verskyn het, voordat ek in die genre begin lees het. Ek het Lanie en Bernard se storie geweldig geniet. Hy het "meer mood swings as 'n swanger vrou," (bl. 74) en sy verdien dit bepaald om "'n klein gifbek" genoem te word (bl. 24). Verkeerde afleidings is aan die orde van die dag, met 'n finale gróót ene wat 'n klaarblyklik onoorkombare wig tussen hulle indryf.
Ek het aanvanklik beplan om Blou diamant vir 'n ysprinses net vlugtig te herlees, maar die storie het my sommer van meets af aan weer ingetrek. Carla se transformasie van bedorwe brokkie tot iemand wat ander se belange bó haar eie stel, is met oortuiging oorgedra. Adam se storie word baie geleidelik ontknoop om ruimte te laat vir die giftige leuens wat opgedis word deur die antagonis wat vir Carla en Adam wil vervreem.
Hierdie lekkerlees bundel verdien gemaklik vier sterre.
Dié versamelaarsitem is te koop by Lapa, by hierdie skakel
Wat is 'n arnosterfant?
Ek het verskeie raaiskote gewaag oor wat 'n arnosterfant kan wees, maar ek het die pot heeltemal misgesit, moet ek bieg. Die verhaal het my hoogste verwagtinge oortref sover dit oorspronklikheid en verbeelding aangaan. Geoormerk vir lesers van 9-12 jaar, gaan dit vir seker sorg vir lekker lag, spanning en avontuur. Renosterstropery en gevaarlike wilddiewe sorg dat die storielyn relevant is. Die Koi-ranhas was vir my ontstellend, en as ek sou voorlees vir jonger kinders, sal ek daardie bladsy liefs oorslaan.
Dit is my eerste kennismaking met eksentrieke, lewenslustige ouma Hester en haar ambisieuse uitvindings. Die 1996 storie is nuut uitgegee, in herinnering aan die illustreerder, Alex van Houwelingen, wat oorspronklik aan die karakters lyf gegee het. In die nuwe uitgawe sit Alistair Ackerman die goeie werk voort. Skrywer, Janie Oosthuysen is 'n bekroonde vertaler en skepper van talle kinder- en jeugverhale. Sy is ook 'n gerekende mentor vir aspirantskrywers, met talle suksesvolle studente.
Hierdie prettige boek is 'n goeie opsie vir vanjaar se kerskouse. Kyk sommer ook uit vir Ouma Hester en die getaway-kar, die eerste in die reeks.
Met November wat reeds vlak voor die deur is, is dit seker nie ongehoord om al te begin dink aan kersgeskenke nie. Sou daar vriend of familie wees wat blokraaisels geniet, het Pharos, leiers op die gebied van woordeboeke, net die antwoord vir 'n puik geskenk. Die nuwe Blokraai-antwoorde van Adri Burger is 'n phenominale stuk werk.
Meer as 100 000 inskrywings is logies ingedeel in sewe hoofkategorieë, met 'n magdom sub-verdelings daaronder. Die hoofkategorieë is Algemene kennis, Bybelkennis, Geografie, Kunste en vermaak, Politiek, Skoonhede en Sport.
Met hierdie boek op jou rak, is daar geen rede om moedeloos tou op te gooi met 'n blokraaisel nie. Die enigste probleem gaan wees om Blokraai-antwoorde nie té gou te raadpleeg nie! Of om ure daarin te sit en rondblaai nie, want dit is propvol interessante en nuttige feite, soos byvoorbeeld straatname wat verander het en wat mens gereeld verwar.
Pharos is 'n druknaam van NB Uitgewers.
Bella en haar kat, Sebastiaan, verhuis na Wag-'n-Bietjie, en het die dorp sommer vinnig op horings. Almal wonder of sy 'n heks is, want sy het 'n kat en laat meubels deur die lug trek. Dit is die strekking van die eerste van vier stories wat vervat is in die bundel deur Mari Grobler. Verdere manewales sluit in deelname aan 'n talentkonsert, 'n katteskou en werk as 'n misterieuse koper met 'n spioenbril.
Daar is nogal fyn humor bygewerk, en die taalgebruik en -versorging is baie goed. Dit word deur die uitgewer, Tafelberg, geoormerk vir lesers van 9-12 jaar. Wyle Alex van Houwelingen het gesorg vir prettige illustrasies.
Die boek is aanlyn beskikbaar en by boekwinkels. Dit is 'n lekker item vir diegene wat reeds begin rondkyk vir kerskousitems.
Onheil op Skedelbaai
Kinders hou van fliek, en die meeste hou van 'n goeie storie. Kombineer die twee en sukses is redelik gewaarborg. Dit is presies wat Fanie Viljoen doen met sy Aksieheld Austin reeks. Onheil op Skedelbaai is die derde in die reeks, en sommer binne die bestek van hoofstuk een, is daar volop spanning. Op pad na Skedelbaai om 'n nuwe fliek te verfilm, beland die filmspan se vliegtuig in 'n geweldige storm en land hulle net-net veilig.
Van daar af bou die spanning geleidelik op soos die raaiselagtige gebeure toeneem. Daar is mesaanvalle, haaie, 'n byna noodlottige ongeluk in die vuurtoring en 'n wilde jaagtog met jetski's.
Hoewel die hoofkarakter en sy vriend se eskapades in seuns se smaak gaan val, sal dogters dit waarskynlik net soveel geniet. Melita speel 'n belangrike rol, en uiteindelik kom sy en Aksieheld Austin tot 'n vergelyk: hulle het mekaar se lewens gered.
Die reeks is ideaal vir kinders van 9+, en grootmense van alle ouderdomme!
Aksieheld Austin se reeks word uitgegee deur Lapa, en kan direk bestel word by onderstaande skakels:
#3 Onheil op skedelbaai papierboek
#3 Onheil op skedelbaai E-boek
#2 Nag van grille papierboek
#2 Nag van grille E-boek
#1 Operasie sabotasie papierboek
#1 Operasie sabotasie E-boek
Wetenskap ontmoet fantasie
Zinzi is 'n dogtertjie wat daarvan hou om te ondersoek. Saffraan is haar kat wat elke avontuur meemaak. Zinzi is self aan die woord, en vertel hoe haar wetenskaplike ma ontdek dat Zinzi, soos haar ma, die gawe het om towerdiere te sien. Ek kan die Zinzi en Saffraanreeks hartlik aanbeveel. Die konsep van towerdiere sorg dat die kinders se aandag vasgevang word, terwyl die skrywer wetenskaplike feite dan soomloos aanbied. Dit is 'n uitstekende leergeleentheid, want inligting en feite word in storievorm aangebied – die beginsel van "lewende boeke".
Nadat ek die eerste in die reeks, Drake en malvalekkers, met my kleinkinders deurgelees het, het hulle iets verstaan van byvoorbeeld karnivore, herbivore en omnivore, van die verskil tussen warmbloedige soogdiere en koudbloedige reptiele, van eksperimente en hipoteses. Deur die wetenskaplike gedagtes in ses verhale deur te trek, behoort dit die begrippe redelik goed vas te lê, selfs by jonger kinders. 'n Woordelys aan die einde van elke boek, gee geleentheid om nuwe begrippe te herhaal.
Ander onderwerpe wat aangespreek word in die reeks, is muf en perserveermiddels, plante, kieme en bakterieë, temperatuur, sneeu en ys, en water en besoedeling. Oulike towerdiere soos katjievlinders, towerponies en meerperdjies is gewaarborg om treffers te wees.
Jaco Jacobs het gesorg vir die puik Afrikaanse vertaling, en die reeks word deur Lapa uitgegee.
Koop dit by onderstaande skakels:
#1 Drake en malvalekkers
#2 Monsters en muf
#3 Meerperdjies en borrels
#4 Katjievlinders en ys
#5 Paddas en plante
#6 Towerponies en kieme
My boek oor gevoelens deur Franse skrywer, Stéphanie Couturier is deur Sandra du Toit vir Afrikaanse maats toeganklik gemaak.
'n Rits emosies waarmee kinders daagliks gekonfronteer word, word aan die hand van 'n dogtertjie, Simone, se week behandel. Die aanbieding is interaktief, met figuurtjies wat agter vensters, in kaste en in bome wegkruip.
'n Praktiese stukkie raad word aangebied om kinders te help om elkeen van die gevoelens beter te hanteer. Dit is eenvoudig genoeg sodat selfs voorskoolse outjies dit mooi kan begryp. Die pragtige, kleurvolle illustrasies deur Maurèen Poignonec beeld die emosies effektief uit.
Die pragtige, hardeband boek word uitgegee deur Puffin Books, 'n druknaam van Penguin Random House South Africa.
Nadat die drakoniese matrone verwilder is van Huis Madeliefie af, kom Hans agter dat die gras anderkant die Rubicon nie noodwendig groener is nie. Inteendeel, hy moet hoor dat hy al net so knorrig raak soos wat matrone was, en dit omdat hy, as beheerraadslid, al die vele klagtes moet aanhoor. Daarom is dit 'n welkome verposing toe hy en Vasie die geleentheid kry om vir Herklaas, Vasie se neef, te gaan kuier in Hermanus.
Daar meet Hans kragte met Grond Graaffwater en sy trawante, wat Herklaas se gebou ten alle koste wil koop vir 'n nuwe ontwikkeling. Hans het sy plan van aksie fyn uitgewerk, en uiteindelik vir die versigtige Herklaas, met militêre tegnieke, bemagtig om sy man te staan teen Grond.
Ek hoef nie veel te sê oor die skryfstyl en die humor van die boek nie. Die uitstekende verkope is bewys daarvan dat lesers, veral nou in uitdagende tye, graag wil lees van bedrog, hoogmoed en pretensie wat ontmasker word, en van die goeies wat seëvier. Rudie van Rensburg het met sukses voortgebou aan die Rubiconverhaal en weer bewys watter veelsydige skrywer hy is.